དཔའ་བོ་མི་ཉག་གི་རྒྱལ་རབས་བཞུགས་སོ། །དཔའ་བོ་མི་ཉག་གི་རྒྱལ་རབ་ནི། སྔོན་དང་པོ། གྷ་ཐག་ལ་སོགས་མི་ཉག་གི་ཡུལ་ཐམས་ཅད། རྒྱའི་རྒྱལ་པོའི་འོག་ན་ཡོད་པ་ལ། བྱང་ངོས་དང་གྷའི་བར་ན་སྨོན་རི་ཞེས་པའི་རིའི་གཞི་བདག་གོའུ་ཞེས་པ་ཡོད་པ། ཉིན་གཅིག་གི་ཚེ་བྱང་ངོས་ཀྱི་མཁར་ནང་ན། བུད་མེད་གཅིག་གི་སར་རྟ་པ་དཀར་པོ་བདུན་བྱུང་པས། དང་པོ་ཉིད་དང་འགྲོགས་པ་ལས་བུ་གཅིག་སྐྱེས། དེའི་དུས་སུ་སྔོན་མེད་པའི་སྐར་མ་གཅིག་ཤར་བས། རྒྱའི་རྩིས་པ་རྣམས་ཀྱི་འཁོར་འདིའི་ནང་རྒྱལ་སྲིད་འཕྲོག་པའི་མི་གཅིག་སྐྱེས་འདུག་བྱས་པས། རྒྱལ་པོས་ད་དུང་རྩིས་གྱིས་ལ་བུ་ཚ་དེ་ཚོལ་ཟེར་བས། རྒན་མོས་བུ་ཆུང་ས་ཀྱོང་ཞིག་ཏུ་སྦས། པང་ལེབ་ཀྱི་ཁ་བཅད། དེའི་སྟེང་དུ་ཆུ་ཕོར་གང་བཞག་པས། རྩིས་པ་རྣམས་ན་རེ། མཚོ་ཆེན་པོའི་འོགཤིང་གི་ས་གཞིའི་འོག་ན་འདུག་ཟེར་ནས། འཚོལ་མ་ཐུབ་པ་དང་། མཁར་ནང་ན་ལོ་གཉིས་འགྲོ་བའི་བུ་ཚ་ཐམས་ཅད་སོད་ཅེས་ལུང་བསྒྲགས་ནས། བུ་ཚ་ཀུན་བསད་པའི་དུས་སུ། རྒན་མོས་ཀྱང་བུ་ཤི་བ་ལྟར་བྱས། སྒམ་ནང་དུ་བཅུགངུ་ཞིང་ཁྱེར་ནས་ཆུའི་དཀྱིལ་གྱི་རྩ་མཐུག་པོའི་དཀྱིལ་དུ་སྐྱུར་བཞག་པས། ཉིན་རེ་བཞིན་བྱ་རྒོད་ཞིག་འོང་ནས་བུ་ཚ་དེ་མི་འཁྱགས་པར་བྱས། རེས་རྒན་མོ་གཞན་ཞིག་ལ། བ་བཞོ་མ་ཞིག་ཡོད་པ་དེ་ཉིན་རེ་བཞིན་བུ་ཆུང་དེའི་རྩ་རུ་ཕྱིན་ནས་འོ་མ་སྟེར་བ་ལ། ཉིན་ཞིག་བ་བདག་རྒན་མོ་དེས། བའི་རྗེས་ལ་ལྟར་ཕྱིན་པས། དེ་བཞིན་བྱེད་པ་མཐོང་སྟེ། བུ་ཚ་དེ་ཁྱད་པར་ཅན་ཞིག་ཡིན་པ་འདུག་བསམ་བླངས་ནས། བུ་དོད་བྱས། རུས་པ་ངོ་ནུས་ཞེས་པ། བོད་སྐད་དུ་བ་ལ་འོ་མ་ནུ་ཟེར། བྱིས་པ་དེའི་ལོ་བདུན་ལོན་ནས། ན་མཉམ་ཀྱི་བྱིས་པ་དྲུག་བཙལ་ཏེ། བྱང་ངོས་ཀྱིས་གངས་རིའི་གསེབ་ཏུ་བྲོས་ནས། ངོ་ལོག་བརྩམས། རི་དེ་ལ་ཤིང་འཐུ་བའི་སྐྱེས་བུ་ཐམས་ཅད་བཟུང་ནས། དམག་མི་བཅོལ། བུ་ཚ་དེས་བྱང་ངོས་ཀྱི་མཁར་ནང་དུ་ཤེས་རབ་ཆེ་བའི་མི་ལ། ངོ་ལོག་བརྩམ་ཐབས་འབྲི་རུ་ཕྱིན་པས། རྒྱའི་རྒན་མོ་གཅིག་ན་རེ། ཟླ་བ་འདིའི་ཚེས་བཅོ་ལྔའི་ཉིན། ཁྱེད་རང་དམག་ཁྱེར་ལ་ཤོག རྟ་ལྕག་དང་། རྟའི་སྦང་མང་པོ་ཆུ་ལ་སྐྱུར། དེ་ནས་རྒྱའི་རྒྱལ་ཁམས་དམ་ཁ་ཁྱེད་ལ་ཡོང་བའི་ཐབས་ངས་བྱེད་ཟེར། རྒྱའི་རྒན་མོ་དེས་ལྕགས་རིའི་སྟེང་དུ། བྲང་བརྡུང་ངུ་ཞིང་ཕྱིན་པས། རྒྱལ་པོས་ཅི་ཡིན་འདྲིར་བཏང་བས། ལྷའི་དབང་པོའི་ལུང་གིས་མི་ཉག་རྒྱལ་པོ་གཅིག་བསྐོས་ཡོད། དེ་ལ་ངོ་མ་བལྟས་ན་རྒྱའི་མིང་ཡང་མེད་པ་བྱེད་ཟེར། སང་ཉིན་དམག་བསམ་གྱིས་མི་ཁྱབ་པ་ཡོང་བར་ཡོད་ཟེར། དེ་ཅི་ཡིན་བྱས་པས། ཁྱེད་རང་རྣམས་སང་སྔ་མོར་རྨ་ཆུ་ལ་ལྟོས་དང་། རྟ་སྦང་དང་། རྟ་ལྕག་ལྷུང་བས་ཆུ་མདོག་འགྱུར་བ་ཡོད་ཟེར། སངས་ལྟ་དུས་དེ་བཞིན་དུ་བྱུང་། ད་ཅི་འཐད་དྲིས་པས། རྒན་མོ་ན་རེ། ངོ་བལྟས་ན་འཐད་ཟེར་ནས་རྒྱལ་པོ་དཔོན་གཡོག་གསུམ་གྱི། དམ་ཁ་སྐྱེལ་དུ་ཕྱིན་པས། མི་ཉག་རྒྱལ་པོ་རྟ་པ་བདུན་དང་འཕྲད། དམ་ཁ་བླངས་རྒྱལ་པོ་བསད། དེར་རྟིང་རིམ་གྱི་རྒྱལ་པོའི་བློན་པོ་དྲག་པ་རྣམས་ཀྱང་བསད། རྒྱལ་ས་བླངས་པས། རྒྱའི་ཡུལ་དུ་གྲགས་པ་ལ་རྒན་མོ་གཅིག་གི་ཁའི་ཉེས་པས། ཟུར་གསུམ་སྒོ་དྲུག་ཡོད་པའི་རྒྱལ་མཁར་ཤོར། །ཞེས་པ་བྱུང་ངོ་། །མི་ཉག་རྒྱལ་པོའི་ཐོག་མ་དེའང་། ཕའི་མིང་ནས་གྲས་ཏེ། ག་ཛུ་རྒྱལ་པོ་ཞེས་པར་བཏགས་ཏེ། དེ་ནས་རྒྱལ་རབས་དྲུག་ནས། མི་ཉག་རྒྱལ་རྒོད་བྱུང་། དེའི་དུས་སུ་སི་ནོ་ཝ། བོད་སྐད་དུ་སེམས་ནག་པོའི་རི་ཞེས་པ་ལ་སྐྱེས་པའི་མིའི་རྒྱལ་པོའི་བློན་པོ་བྱས་ནས། རྒྱལ་པོ་གསོད་པར་འགྱུར་ཞེས་པ་ལ། རྒྱལ་རྒོད་ཀྱི་ཚོར་ནས། རི་དེ་ལ་ཡོད་པའི་མི་ཐམས་ཅད་བསད་ན་ཨེ་འཐད་ཅེས། ཐའི་ཧུ་རྒྱལ་པོ་ལ་ཞུས་པས་ཁོང་ཆོས་ལ་དཀར་བས་མ་ཉན། དེ་ནས་རྒྱལ་པོས། བྱང་ངོས་སུ་སྡོད་མ་ནུས་པར། གྷ་རུ་འཕོས་ཀྱང་ཕྱིས་རི་དེ་ལ་སྐྱེས་པའི་མི་ཞིག་ཡོད་པ་མ་ཚོར་བ་ལ་བློན་པོ་ཐོབ་ནས། དེས་མི་ཉག་རྒྱལ་རྒོད་བསད། དེའི་རྗེས་སུ་རྒྱུད་ཆད་ནས། ཐོ་འཛིན་ཞེས་པའི་རྒྱལ་པོ་གཞན་གཅིག་བྱུང་བ། དེའི་ལག་ནས་ཧོར་ཇིང་གིར་རྒྱལ་པོས། རྒྱལ་ས་ཕྲོགས་ཏེ། མི་ཉག་ཐོ་ཛི་རྒྱལ་པོ་སྲོག་མེ་ཡིན། ཇིང་གིར་རྒྱལ་པོ་སྲོག་ཆུ་ཡིན་པའི་དོན་གྱི། ཇི་ཙམ་འཐབ་ཀྱང་མ་ཐུབ་པ་ཡིན། མི་ཉག་རྒྱལ་རྒོད་ཀྱི་སྐྱེ་བ། ཧོར་རྒྱལ་པོ་གོ་དན་ཡིན། ཁོང་བྱང་ངོས་སུ་སླེབས་པ་དང་། སྔར་མི་ཉག་རྒྱལ་རྒོད་བསད་པའི་ས་ཆ་དེར་ལྷ་ཁང་བཞེངས་ཞིང་། གསོད་མི་ཚང་མ་བརླག་པར་བྱས་སོ། །གེ་གོ་དན་ཨེ་ཡིན་སྟག་གན་རྒྱལ་པོ་ལ། ངན་བྱེད་མི། ཕྱིས་གིན་ཐི་མུ་ཡང་སྲི་གནོན་ཡི་གཞན་དུ་སྐྱེས་པ་ཡིན་ནོ།། ཞེས་པ་མི་ཉག་བཙན་ཆེ་ཤེས་རབ་ཡེ་ཤེས་ཀྱི་བཀོད་པ། ཡི་གེར་བྲིས་བཀོད་པའོ། །འདི་ལ་རྒྱའི་རྒྱལ་པོ་ཅིའུ་ཐའི་ཛུང་སྤུན་གཉིས་ཀྱིས་རྒྱལ་ས་བཟུང་བའི་རྗེས་ལ་སེའུ་རྒྱལ་པོ་བྱུང་ཞེས་པ་དང་། སེའུ་རྒྱལ་པོ་ནས་མི་ཉག་རྒྱལ་པོ་བཅུ་གཉིས་བྱུང་། ལོ་ནི་བརྒྱ་དང་དྲུག་ཅུ་རྒྱལ་སྲིད་བཟུང་། །དེ་ནས་ཧོར་ལ་རྒྱལ་ས་ཤོར་བ་ཡིན། །ཞེས་པ་ཡང་གཏམ་རྒྱུད་འགའ་རེ་ན་སྣང་ངོ་། །མི་ཉག་རྒྱལ་རབས་བྲིས་པའི་དགེ་བ་ཡིས། །མི་ཡི་འགྲོ་བ་འཁོར་བའི་གཡུལ་ངོ་ལས། །མི་འཇིགས་དཔའ་བོ་ཐོབ་ཅིང་འགྲོ་ཀུན་གྱིས། །མི་འགྱུར་རྡོ་རྗེའི་གོ་འཕང་མྱུར་ཐོབ་ཤོག། །།མེས་པོའི་ཤུལ་བཞག་ལས། རྒྱལ་རབས་མང་པོའི་ལེགས་བཤད་རྣམ་གྲངས་ཡིད་འཛིན་ནོར་བུའི་ཕྲེང་བ།དཔའ་བོ་མི་ཉག་གི་རྒྱལ་རབས།